254.09 ORDNI DWAR KIRJIET LI JIRRIGWARDAW L-UFFIĊĊJU TAL-POSTA L-AVVIŻ LEGALI 73 tal-2013. L-AVVIŻ LEGALI 73 tal-2013. 1. Titolu. It-titolu ta’ dan l-Ordni hu l-Ordni dwar Kirjiet li Jirrigwardaw l-Uffiċċju tal-Posta. 2. Tifsir. Kap. 254.L.S.254.14 L.S.254.13 F’dan l-Ordni: "l-Att" tfisser l-Att dwar Servizzi Postali; "kumpannija" tfisser il-kumpannija msejħa ‘Malta Postp.l.c.’li għandha liċenza taħt l-artikolu 7 tal-Att biex tipprovdi servizzi postali taħt ir-Regolamenti dwar Modifika fil-Liċenza ta’ Malta post p.l.c. u l-Ordni dwar Servizzi Postali (Tismija ta’ Provditur ta’ Servizz Universali). 3. Skedi. (1) Il-fondi elenkati fl-Ewwel u fit-Tieni Skeda huma fondi li kienu, fl-1 ta’ Mejju, 1998 miżmuma mill-Gvern taħt titolu ta’ kiri, u hekk għadhom miżmuma taħt titolu ta’ kiri, u li kienu qegħdin jintużaw bħala Uffiċċju tal-Posta. (2) Il-fondi elenkati fit-Tielet Skeda huma fondi posseduti mill-Gvern u li fl-1 ta’ Mejju, 1998 kienu qegħdin jintużaw bħala Uffiċċju tal-Posta. 4. Validità tat-trasferiment ta’ kirjiet. (1) It-titoli ta’ kiri tal-fondi elenkati fl-Ewwel Skeda li kienu vestiti fil-kumpannija mill-1 ta’ Mejju, 1998, għandhom jibqgħu hekk vestiti fil-kumpannija sal-31 ta’ Mejju, 2016 jew għal dak iż-żmien li l-imsemmija kumpannija jibqa’ jkollha liċenza biex tipprovdi s-servizzi postali msemmija fl-artikolu 8(1) tal-Att, skont liema jkun l-iqsar. (2) It-titoli ta’ kiri tal-fondi elenkati fit-Tieni Skeda li kienu ġew vestiti fil-kumpannija mill-Gvern mill-1 ta’ Mejju, 1998, għandhom jibqgħu hekk vestiti fil-kumpannija mill-Gvern sal-31 ta’ Mejju, 2018 jew għal dak iż-żmien li l-imsemmija kumpannija jibqa’ jkollha liċenza biex tipprovdi s-servizzi postali msemmija fl-artikolu 8(1) tal-Att, skont liema jkun l-iqsar. (3) It-trasferiment tat-titoli ta’ kiri li għalihom issir riferenza fis-subartikoli ta’ qabel dan jista’ jiġi estiż għal perjodi ta’ żmien oħra sal-31 ta’ Mejju, 2028. 5. Il-fondi elenkati fit-Tielet Skeda li kienu ġew mikrija lill-kumpannija sa mill-1 ta’ Mejju, 1998, għandhom jibqgħu hekk mikrija lill-kumpannija għal dak iż-żmien li l-imsemmija kumpannija jibqa’ jkollha liċenza biex tipprovdi s-servizzi postali msemmija fl-artikolu 8(1) tal-Att.